b'\n_START_ARTICLE_\nJoan Damasc\xc3\xa8\n_START_SECTION_\nBiografia\n_START_PARAGRAPH_\nVa n\xc3\xa9ixer a Damasc en una fam\xc3\xadlia \xc3\xa0rab de fe cristiana d\'alt rang. Era fill de Sarj\xc5\xabn ibn Man\xe1\xb9\xa3\xc5\xabr i n\xc3\xa9t de Man\xe1\xb9\xa3\xc5\xabr, que havia estat el primer de la fam\xc3\xadlia a ocupar un alt c\xc3\xa0rrec en l\'administraci\xc3\xb3 del califa omeia Mu\xc3\xa0wiya I. De jove, pels seus dots intel\xc2\xb7lectuals i la posici\xc3\xb3 de la fam\xc3\xadlia, va ser conseller del califa, que el nomen\xc3\xa0 \xe1\xb8\xa5\xc4\x81\xc7\xa7ib (responsable de l\'administraci\xc3\xb3) a Damasc. La toler\xc3\xa0ncia religiosa de l\'\xc3\xa8poca li permetia practicar obertament el cristianisme i \xc3\xa9sser considerat amic de l\'Islam._NEWLINE_Caigut en desgr\xc3\xa0cia, va ser processat per tra\xc3\xafci\xc3\xb3 i li va ser tallada la m\xc3\xa0 esquerra. Llavors marx\xc3\xa0 de Damasc i es va dedicar al servei de l\'esgl\xc3\xa9sia; es va fer monjo a Sant Saba, monestir entre Betlem i Jerusalem, on va \xc3\xa9sser bisbe i on resid\xc3\xad fins a la seva mort._NEWLINE_Predic\xc3\xa0 i escrigu\xc3\xa9 molt, i fou considerat com el "Sant Tom\xc3\xa0s d\'Orient"; fou un orador destacat i va rebre el renom de Chrysorrhoas ("discurs d\'or"). Va morir cap al 749, als 73 anys.'